
A mesterséges intelligencia hatása az animáció alkotói gyakorlatra

Kulcsszavak: mesterséges intelligencia; animáció; generatív művészet; digitális animáció; 3D animáció
A mesterséges intelligencia (MI) alapú eszközök jelentős átalakulást hozhatnak a digitális mozgókép- és ezzel együtt az animációs iparba. Ez számos kérdést felvet a szakma jövőjével kapcsolatban, melyek időben történő felismerése és vizsgálata kifejezetten fontos, nem csak a professzionális produkciók, hanem az egyéni, szerzői alkotói gyakorlat felől is. A kutatás célja felismerni az új, automatizált folyamatok között az ember helyét és szerepét, megtalálva a kreativitás kifejezésének új lehetőségeit.

„A számítógép, bármennyire is meghökkentő lehet, egyelőre nem több, mint egy eszköz, ami lehetővé teszi, hogy a festő megszabadulhasson a művészet örökségének halott terhe alól. Óriási számítási képessége elérhetővé teszi a végtelen lehetőségek mezejének szisztematikus vizsgálatát.” (Molnár Vera - 1984)

Az első két fejezet a MI, valamint az animációtechnika alapjait, aktuális kérdéseit dolgozza fel külön-külön. Ezután következik a két terület összefonódásának elméleti vizsgálata, egy lehetséges megvalósulási irányt kijelölve, amely az automatizálás mértéke, valamint a képre tett hatás alapján kategorizálja a mesterséges intelligencia alapú eszközöket. Az elméleti vizsgálatot kiegészítve, egy saját művészeti projekt során, a gyakorlatban is használt, MI alapú eszközök bemutatása és a dolgozatban javasolt rendszer szerinti kategorizálása következik. A tanulmány zárása az összefoglalás mellett egyéb, terjedelmi korlátok miatt fel nem dolgozott aktuális kérdéseket és problémákat gyűjti össze, további lehetséges kutatási irányokat kijelölve. A függelék tartalmaz egy glosszáriumot, amely az animációtechnikával, valamint a mesterséges intelligenciával kapcsolatos szavakat gyűjti és magyarázza, ezzel segítve a szakmát az egységes terminológia használatában, az olvasót pedig a terület megismerésében.



